คนร. เห็นชอบธนาคารอิสลามพ้นจากแผนฟื้นฟู พร้อมมอบ ขสมก.หารือร่วมกับกระทรวงคมนาคม ทบทวนการขึ้นค่าโดยสารให้เป็นตามความเหมาะสม
นางปานทิพย์ ศรีพิมล ที่ปรึกษาด้านพัฒนารัฐวิสาหกิจ สำนักงานคณะกรรมการนโยบายรัฐวิสาหกิจ (สคร.) ได้เปิดเผยผลการประชุมคณะกรรมการนโยบายรัฐวิสาหกิจ (คนร.) ครั้งที่ 1/2562 เมื่อวันที่ 17 มกราคม 2562 โดยมีพลเอก ประยุทธ์ จันทร์โอชา นายกรัฐมนตรี เป็นประธาน ซึ่ง คนร. ได้เห็นชอบร่างหลักการและแนวทางการกำกับดูแลกิจการที่ดีในรัฐวิสาหกิจที่ได้ปรับปรุงจากหลักการและแนวทางการกำกับดูแลที่ดีในรัฐวิสาหกิจปี 2552 ก่อนนำเสนอคณะรัฐมนตรีพิจารณาให้ความเห็นชอบต่อไป /เห็นชอบหลักการในการปรับปรุงอัตราและหลักเกณฑ์ในการจ่ายค่าตอบแทนกรรมการรัฐวิสาหกิจเพื่อให้มีมาตรฐานและสอดคล้องกับประเภทและกิจการของรัฐวิสาหกิจในปัจจุบันมากยิ่งขึ้น /เห็นชอบการแก้ไขปัญหารัฐวิสาหกิจ 6 แห่ง โดยในส่วนของธนาคารอิสลามแห่งประเทศไทย (ธอท.) ปัจจุบันฐานะทางการเงินของ ธอท. มีความแข็งแกร่งแล้ว และมีกำไรที่สูงกว่าแผนงาน มีการปรับปรุงระบบการทำงานซี่งจะช่วยแก้ปัญหาในอดีตและสร้างความยั่งยืน จึงมีมติเห็นชอบให้ ธอท. ออกจากกลุ่มรัฐวิสาหกิจที่ต้องจัดทำแผนการแก้ไขปัญหาองค์กร.        ทั้งนี้ทาง คนร. มีความกังวลในประเด็นเรื่องการขึ้นค่าโดยสารของ ขสมก. จึงมอบหมายให้ขสมก.พิจารณาและหารือร่วมกับกระทรวงคมนาคม ทบทวนการขึ้นค่าโดยสารให้เป็นตามความเหมาะสม โดยไม่ให้กระทบกับค่าใช้จ่ายของประชาชน